Az elmúlt napokban a megszokottnál gyorsabb ütemben emelkedett a fertőzöttek száma, az elmúlt 24 órában 1310-re nőtt. Az elhunytak száma is emelkedett, további 8 embert veszítettük el, ezzel 85 az új koronavírus okozta betegségben meghaltak száma Magyarországon. 115-en meggyógyultak, kezdte az Operatív Törzs szombati tájékoztatóját az országos tisztifőorvos, dr. Müller Cecília.

A laboratóriumi vizsgálatok száma is nőtt, több mint 30 ezer tesztet végeztek a kijelölt laboratóriumok, és ehhez hozzáadódik az OMSZ és a többi labor vizsgálata.

Az idősotthont leszámítva is gyorsul a járvány

Az elmúlt nap további 56 fő pozitivitását regisztrálták a fővárosi Pesti úti idősotthonban. Akkor is elmondható, hogy az országos adatok emelkednek, ha beleszámítjuk az intézményben diagnosztizált időseket, ezért komolyan be kell tartani az ország minden részén a korlátozásokat, hangsúlyozta a tisztifőorvos.

126 idős lakót vittek 3 kórházba

A Pesti úti otthonból kórházba szállított idős emberekről azt mondta dr. Müller Cecília, hogy jó általános állapotban vannak, közülük sokan tünetmentesek, tünetszegények, senki nem szorul lélegeztetésre, senki nincs intenzív osztályon közülük.

Azért szállították őket kórházba, hogy ha hirtelen következik be egészségi romlás náluk, akkor azonnal tudjanak segíteni az orvosok. A Korányi, a Bajcsy és a Szent János kórházak fogadták be az idősotthonból érkezett embereket.

A Pesti úti intézményben tehát csökkent a lakók létszáma, így el tudják különíteni az embereket. Megkezdődik a fertőtlenítés azokban a helyiségekben, ahová várják vissza az idős lakókat, mondta dr. Müller Cecília.

Biztosítani kell az egészségügyi ellátást a szociális intézményekben

A szociális intézményekben történő egészségügyi ellátásra is kitért az országos tisztifőorvos. Biztosítani kell a jogszabályban előírt minimum egészségügyi ellátást. Teljes állású orvost és szakképzett személyzetet kell alkalmazni a kétszáz fő feletti intézményekben. A kisebb intézményekben heti 6, illetve 4 órában kell orvosi ellátást biztosítani. Ezek minimum szintek, a járvány idején igyekeznek ennél jobb ellátást biztosítani, ha megoldható.

Húsvétkor is kerüljük a személyes találkozásokat

A húsvéti ünnepeket csak azok töltsék együtt, akik egy háztartásban élnek, hangsúlyozta az országos tisztifőorvos. Dr. Müller Cecília nyomatékosan figyelmeztetett arra, hogy kerülni kell a rokonlátogatásokat és a személyes találkozásokat.

Az ünnepi hétvégén a túlzott evés is kockázatot jelent, ezért a tisztifőorvos azt kéri, hogy "stresszoldásként ne a hűtőszekrényt válasszuk".

Wass Albert

A pénteki idézetről is beszélt dr. Müller Cecília: „Bizonyára Wass Albert és Márai Sándor is megbocsátanak a botlásomért, mindketten olyan lelkületet képviselnek, hogy bizonyára ezt nem veszik zokon.”

Újabb védőeszköz-szállítmányok

Kiss Róbert rendőr-alezredes újabb jelentős mennyiségű védőeszköz-szállítmány érkezéséről számolt be. 5,1 millió maszk, 20 ezer teszt, 5 ezer pár kesztyű érkezett Magyarországra, ennek elosztása hamarosan megkezdődik.

A korlátozások megszegőit szankcionálják

17490 a hatósági karanténok száma, 160 ezernél is több ellenőrzést hajtottak végre, több mint 600 feljelentést tettek a rendelkezés megszegőivel szemben. Üzletek üzemeltetőivel szemben is kellett intézkedni.

A kijárási korlátozást a közterületeken is ellenőrzik. Eddig 10 ezernél több esetben kezdtek szabálysértési eljárást, helyszíni bírságok kiszabására és feljelentésekre is sor került.

Budapesten pénteken 941 szabálysértést észleltek. 663 esetben figyelmeztették a szabályszegőket (eddig ez a legtöbb egy nap alatt), 183 helyszíni bírságot szabtak ki, 95 feljelentés tettek.

Beszámolt arról is, hogy egy koronavírus-fertőzött beteg pénteken engedély nélkül elhagyta az Uzsoki Kórházat, majd visszament. A XIV. kerületi rendőrkapitányság büntetőeljárást indított ellene.

Határforgalom

Az ORFK a Romániával való egyeztetés után lehetővé teszi a 30 kilométeres ingázás több határátkelőt használhatnak a munkavállalók, Battonya még nem került be ebbe az intézkedésbe.

Csanádpalotánál kisebb várakozási időre lehet számítani.

Legközelebb kedden tart tájékoztatót az Operatív Törzs.